title: 2012/289/ЕС: Решение на Комисията от 4 юни 2012 година за прекратяване на антидъмпинговата процедура по отношение на вноса на винена киселина с произход от Китайската народна република, ограничена до един китайски производител износител — Hangzhou Bioking Biochemical Engineering Co., Ltd

text:
               5.6.2012

               BG

               Официален вестник на Европейския съюз

               L 144/43

         РЕШЕНИЕ НА КОМИСИЯТА
   от 4 юни 2012 година
   за прекратяване на антидъмпинговата процедура по отношение на вноса на винена киселина с произход от Китайската народна република, ограничена до един китайски производител износител — Hangzhou Bioking Biochemical Engineering Co., Ltd
   (2012/289/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основният регламент“), и по-специално член 9 от него,
   след консултации с консултативния комитет,
   като има предвид, че:
   A.   ПРОЦЕДУРА

               (1)

               На 15 юни 2011 г. Европейската комисия („Комисията“) получи жалба относно предполагаемия вредоносен дъмпинг във връзка с вноса на винена киселина с произход от Китайската народна република, ограничена до един китайски производител износител — Hangzhou Bioking Biochemical Engineering Co., Ltd („засегнатото дружество“).

               (2)

               Жалбата беше подадена от следните производители („жалбоподателите“): Distillerie Bonollo SpA, Industria Chimica Valenzana SpA, Distillerie Mazzari SpA, Caviro Distillerie S.r.l. и Comercial Quimica Sarasa s.l., които представляват основен дял — в конкретния случай над 50 % — от общото производство на винена киселина в Съюза.

               (3)

               Жалбата съдържаше prima facie доказателства за наличието на дъмпинг и на произтичаща от дъмпинговия внос съществена вреда, което беше счетено за достатъчно основание за започването на антидъмпингова процедура.

               (4)

               След консултации с консултативния комитет Комисията започна с известие, публикувано в Официален вестник на Европейския съюз
                   (2), антидъмпингова процедура по отношение на вноса на винена киселина с произход от Китайската народна република, ограничена до един китайски производител износител — Hangzhou Bioking Biochemical Engineering Co., Ltd („засегнатото дружество“).

               (5)

               Комисията изпрати въпросници до промишлеността на Съюза, до производителите износители от Китайската народна република, до вносителите и до органите на Китайската народна република. На заинтересованите страни беше предоставена възможност да изразят в писмена форма своите становища и да поискат да бъдат изслушани в рамките на срока, определен в известието за започване на процедурата.

               (6)

               На всички заинтересовани страни, които поискаха да бъдат изслушани и показаха, че са налице основателни причини за това, беше дадена такава възможност.

         Б.   ОТТЕГЛЯНЕ НА ЖАЛБАТА И ПРЕКРАТЯВАНЕ НА ПРОЦЕДУРАТА

               (7)

               С писмо до Комисията от 14 февруари 2012 г. жалбоподателите официално оттеглиха жалбата си.

               (8)

               В съответствие с член 9, параграф 1 от основния регламент процедурата може да бъде прекратена при оттегляне на жалбата, освен ако прекратяването би било в противоречие с интереса на Съюза.

               (9)

               Комисията счете, че настоящата процедура следва да бъде прекратена, тъй като при разследването не бяха открити никакви причини или доводи, които да сочат, че прекратяването би било в противоречие с интереса на Съюза.

               (10)

               Заинтересованите страни бяха информирани за това и им беше предоставена възможността да направят коментари. Не бяха получени коментари, които да сочат, че прекратяването би било в противоречие с интереса на Съюза.

               (11)

               Поради това Комисията стигна до заключението, че антидъмпинговата процедура относно вноса в Съюза на винена киселина с произход от Китайската народна република следва да бъде прекратена без налагане на мерки,

         ПРИЕ НАСТОЯЩОТО РЕШЕНИЕ:
   Член 1
   Антидъмпинговата процедура по отношение на вноса на винена киселина, класирана понастоящем в код по КН ex 2918 12 00, с произход от Китайската народна република, ограничена до един китайски производител износител — Hangzhou Bioking Biochemical Engineering Co., Ltd, се прекратява.
   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 4 юни 2012 година.

            За Комисията

            Председател

         José Manuel BARROSO

      (1)  ОВ L 343, 22.12.2009 г., стр. 51.

      (2)  ОВ C 223, 29.7.2011 г., стр. 11.


title: 2009/238/ЕО: Решение на Европейския парламент от 22 април 2008 година относно приключването на сметките на Европейския надзорен орган на глобалната навигационна спътникова система (GNSS) за финансовата 2006 година

text:
               31.3.2009

               BG

               Официален вестник на Европейския съюз

               L 88/269

      РЕШЕНИЕ НА ЕВРОПЕЙСКИЯ ПАРЛАМЕНТ

   от 22 април 2008 година
   относно приключването на сметките на Европейския надзорен орган на глобалната навигационна спътникова система (GNSS) за финансовата 2006 година
   (2009/238/ЕО)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейския надзорен орган на глобалната навигационна спътникова система (GNSS) за финансовата 2006 година (1),
   като взе предвид доклада на Сметната палата относно окончателните годишни отчети на Европейския надзорен орган на глобалната навигационна спътникова система (GNSS) за финансовата 2006 година, придружен от отговорите на Органа (2),
   като взе предвид препоръката на Съвета от 12 февруари 2008 г. (5843/2008 — C6-0084/2008),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 1321/2004 на Съвета от 12 юли 2004 г. за създаване на структури за управление на европейските сателитни радионавигационни програми (4), и по-специално член 12 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол (A6-0127/2008),

               1.

               Отбелязва, че окончателните годишни отчети на Европейския надзорен орган на глобалната навигационна спътникова система (GNSS) са приложени към доклада на Сметната палата;

               2.

               Одобрява приключването на сметките на Европейския надзорен орган на глобалната навигационна спътникова система (GNSS) за финансовата 2006 година;

               3.

               Възлага на своя председател да предаде настоящото решение съответно на изпълнителния директор на Европейския надзорен орган на глобалната навигационна спътникова система (GNSS), Съвета, Комисията и Сметната палата, и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 261, 31.10.2007 г., стр. 38.

      (2)  ОВ C 309, 19.12.2007 г., стр. 72.

      (3)  ОВ L 248, 16.9.2002 г., стр. 1.

      (4)  ОВ L 246, 20.7.2004 г., стр. 1.

      (5)  ОВ L 357, 31.12.2002 г., стр. 72.


title: Решение (ОВППС) 2016/610 на Съвета от 19 април 2016 година за военна мисия на Европейския съюз по линия на ОПСО за обучение в Централноафриканската република (EUTM RCA)

text:
               20.4.2016

               BG

               Официален вестник на Европейския съюз

               L 104/21

         РЕШЕНИЕ (ОВППС) 2016/610 НА СЪВЕТА
   от 19 април 2016 година
   за военна мисия на Европейския съюз по линия на ОПСО за обучение в Централноафриканската република (EUTM RCA)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като имат предвид, че:

               (1)

               В заключенията си от 17 и 18 ноември 2014 г. Съветът отчете необходимостта от общ подход заедно с Организацията на обединените нации (ООН) в Централноафриканската република (ЦАР) за провеждане на реформата на силите за сигурност, включително въоръжените сили, с цел стабилизиране на положението в подкрепа на политическия процес. Във връзка с това Съветът призна добавената стойност на възможната бъдеща роля на Съюза в реформата на сектора на сигурност, в подкрепа на усилията на ООН, като същевременно се осигури местна съпричастност.

               (2)

               На 19 януари 2015 г. Съветът прие Решение (ОВППС) 2015/78 (1) за военна консултативна мисия на Европейския съюз по линия на общата политика за сигурност и отбрана (ОПСО) в Централноафриканската република (EUMAM RCA). Мандатът на EUMAM RCA изтича на 16 юли 2016 г.

               (3)

               С писмо от 8 октомври 2015 г.le Chef de l'État de Transition на ЦАР прикани Съюза да осигури допълнителна подкрепа на въоръжените сили на ЦАР посредством подсилена структура за оперативно обучение в тясно сътрудничество с Интегрираната многостранна мисия на ООН за стабилизиране в Централноафриканската република (MINUSCA).

               (4)

               На 17 ноември 2015 г. Съветът приветства дейността на EUMAM RCA в подкрепа на преструктурирането на въоръжените сили на ЦАР и прикани върховния представител на Съюза по въпросите на външните работи и политиката на сигурност (ВП) да започне подготовката за мисия с цел осигуряване на стратегически консултации и оперативно обучение, която да започне след установяване на демократично избраната власт и достатъчно време преди края на мандата на EUMAM RCA.

               (5)

               На 14 март 2016 г. Съветът одобри концепция за управление на кризи за евентуална военна мисия на Съюза по линия на ОПСО за обучение в ЦАР.

               (6)

               С писмо от 30 март 2016 г. президентът на ЦАР покани Съюза да започне военна мисия на Съюза по линия на ОПСО за обучение в ЦАР (EUTM RCA).

               (7)

               EUTM RCA следва възможно най-бързо да достигне пълна оперативна готовност (FOC).

               (8)

               Комитетът по политика и сигурност (КПС) следва да упражнява, под ръководството на Съвета и на ВП, политически контрол върху EUTM RCA, да осигурява стратегическото ѝ ръководство и да взема необходимите решения в съответствие с член 38, трета алинея от Договора за Европейския съюз (ДЕС).

               (9)

               Необходимо е да се договорят и сключат международни споразумения относно статуса на ръководените от ЕС части и личен състав и относно участието на трети държави в мисии на Съюза.

               (10)

               В съответствие с член 41, параграф 2 ДЕС и с Решение (ОВППС) 2015/528 на Съвета (2) оперативните разходи, произтичащи от настоящото решение, което има военни последици или последици в областта на отбраната, следва да се поемат от държавите членки.

               (11)

               В съответствие с член 5 от Протокол № 22 относно позицията на Дания, приложен към ДЕС и към Договора за функционирането на Европейския съюз (ДФЕС), Дания не участва в изготвянето и изпълнението на решения и действия на Съюза, свързани с въпросите на отбраната. Следователно Дания не участва в приемането на настоящото решение и не е обвързана от него, нито от неговото прилагане, и не участва във финансирането на мисията,

         ПРИЕ НАСТОЯЩОТО РЕШЕНИЕ:
   Член 1
   Мисия
   1.   Съюзът провежда военна мисия за обучение по линия на ОПСО в Централноафриканската република (EUTM RCA) за подпомогне на реформата в сектора на отбраната в ЦАР в рамките на процеса на реформи в сектора за сигурност, координиран от MINUSCA.
   2.   Като работи за постигането на целта въоръжените сили на ЦАР да станат модерни, ефективни и демократично отчетни, EUTM RCA осигурява:

               а)

               стратегически консултации на министерството на отбраната, военните служители и въоръжените сили на ЦАР;

               б)

               обучение на офицери и подофицери от въоръжените сили на ЦАР;

               в)

               обучение на въоръжените сили на ЦАР.

         3.   В рамките на своите средства и способности EUTM RCA предоставя експертен опит във военната област и в областта на сигурността и принципите на правовата държава на делегацията на Съюза в Централноафриканската република.
   4.   EUTM RCA поддържа контакт с MINUSCA с цел да се осигури съгласуваност между процеса на реформи в сектора за сигурност и разполагането на обучени части на въоръжените сили на ЦАР.
   5.   EUTM RCA се провежда в съответствие с политическите и стратегическите цели, определени в концепцията за управление на кризи, която Съветът одобри на 14 март 2016 г.
   Член 2
   Назначаване на командващ мисията на ЕС
   1.   Бригаден генерал Eric HAUTECLOQUE-RAYSZ се назначава за командващ мисията на ЕС за EUTM RCA (наричан по-долу „командващият мисията на ЕС“).
   2.   Командващият мисията на ЕС упражнява функциите на командващ операция на ЕС и на командващ силите на ЕС.
   Член 3
   Установяване на щаба на мисията
   1.   Щабът на мисията на EUTM RCA е установен в Банги, ЦАР. Той съвместява функциите на оперативен щаб и на щаб на въоръжените сили.
   2.   Щабът на мисията на EUTM RCA включва звено за подпомагане в Брюксел.
   Член 4
   Планиране и начало на EUTM RCA
   1.   Правилата за използване на сила, приложими за EUMAM RCA, се прилагат за EUTM RCA във фазата на планиране в провинция Банги.
   2.   EUTM RCA започва с решение на Съвета на датата, препоръчана от командващия мисията на ЕС, след одобряване на плана на мисията и на правилата за използване на сила.
   Член 5
   Политически контрол и стратегическо ръководство
   1.   КПС упражнява политически контрол и стратегическото ръководство на EUTM RCA под ръководството на Съвета и ВП. Съветът оправомощава КПС да взема необходимите решения в съответствие с член 38 ДЕС. Това оправомощаване включва правомощията за изменение на документите за планиране, включително плана на мисията и правилата за използване на сила. То включва още правомощията за вземане на решения относно назначаването на последващите командващи мисията на ЕС. Съветът си запазва правомощията за вземане на решение във връзка с целите, обхвата и приключването на EUTM RCA, както и във връзка с общите условия за изпълнение на нейните задачи.
   2.   КПС докладва редовно на Съвета.
   3.   КПС получава редовно доклади от председателя на Военния комитет на ЕС (ВКЕС) относно провеждането на EUTM RCA. КПС може да кани командващия мисията на ЕС на заседанията си, когато е целесъобразно.
   Член 6
   Военно ръководство
   1.   ВКЕС наблюдава правилното изпълнение на EUTM RCA, провеждана под ръководството на командващия мисията на ЕС.
   2.   ВКЕС получава редовно доклади от командващия мисията на ЕС. ВКЕС може да кани командващия мисията на ЕС на заседанията си, когато е целесъобразно.
   3.   Председателят на ВКЕС е основно лице за контакт с командващия мисията на ЕС.
   Член 7
   Съгласуваност на действията на Съюза и координация
   1.   ВП осигурява изпълнението на настоящото решение и съгласуваността му с външната дейност на Съюза като цяло, включително програмите на Съюза за развитие и отпусканата от него хуманитарна помощ.
   2.   Без да се засяга командната верига, командващият мисията на ЕС получава местни политически указания от ръководителя на делегацията на Съюза в ЦАР.
   3.   ВП, подпомаган от Европейската служба за външна дейност (ЕСВД), е основно лице за контакт с ООН, властите на ЦАР и съседните държави, Африканкия съюз (АС), Икономическата общност на държавите от Централна Африка, както и с други международни и двустранни фактори от значение.
   4.   Правилата за координация между командващия мисията на Съюза, участниците от ЕС и съответните местни ключови стратегически партньори във връзка с операцията се определят в плана на мисията.
   Член 8
   Участие на трети държави
   1.   Трети държави могат да бъдат поканени да участват в EUTM RCA, без да се засяга нито независимостта на Съюза при вземането на решения, нито неговата единна институционална рамка и като се спазват приложимите насоки на Европейския съвет.
   2.   Съветът оправомощава КПС да кани за участие трети държави и да взема съответните решения относно приемането на предложения принос по препоръка на командващия мисията на ЕС и ВКЕС.
   3.   Подробните правила за участието на трети държави се уреждат със споразумения, които се сключват съгласно член 37 ДЕС и в съответствие с процедурата, предвидена в член 218 ДФЕС. Когато Съюзът и трета държава са сключили споразумение за установяване на рамка за участието на третата държава в мисии на Съюза по управление на кризи, разпоредбите на това споразумение се прилагат във връзка с EUTM RCA.
   4.   Трети държави, които имат съществен военен принос към EUTM RCA, имат същите права и задължения по отношение на текущото управление на EUTM RCA като участващите в EUTM RCA държави членки.
   5.   Съветът оправомощава КПС да взема необходимите решения за създаване на комитет на участващите държави, в случай че трети държави имат съществен военен принос.
   Член 9
   Статус на ръководения от ЕС личен състав
   Статусът на ръководените от ЕС части и личен състав, включително привилегиите, имунитетите и други гаранции, необходими за изпълнението и безпрепятственото провеждане на тяхната мисия, се уреждат със споразумение, сключено съгласно член 37 ДЕС, и в съответствие с процедурата, предвидена в член 218 ДФЕС.
   Член 10
   Финансови правила
   1.   Общите разходи за EUTM RCA се управляват в съответствие с Решение (ОВППС) 2015/528.
   2.   Референтната сума за общите разходи на EUTM RCA възлиза на 18 180 000 EUR. Процентът от референтната сума, посочен в член 25, параграф 1 от Решение (ОВППС) 2015/528, е 15 %, а процентът съгласно член 34, параграф 3 от посоченото решение е 60 % за поети задължения и 15 % за плащания.
   Член 11
   Проектна група
   1.   EUTM RCA има проектна група за набелязване и изпълнение на проекти, които да бъдат финансирани от Съюза, държавите членки или трети държави и които са съобразени с целите на мисията и допринасят за изпълнението на мандата.
   2.   Athena може да управлява финансовите вноски, свързани с посочените в параграф 1 от настоящия член проекти, в съответствие с член 30 от Решение (ОВППС) 2015/528.
   3.   При никакви обстоятелства участващите държави не могат да търсят отговорност от Съюза или от ВП за действия или бездействия на EUTM RCA при използването на предоставените от тези държави финансови средства.
   Член 12
   Предоставяне на информация
   1.   Когато е целесъобразно и в съответствие с нуждите на EUTM RCA, ВП е оправомощен да предоставя на трети държави, асоциирани към настоящото решение, класифицирана информация на ЕС, събрана за целите на EUTM RCA, в съответствие с Решение 2013/488/ЕС на Съвета (3), както следва:

               а)

               до нивото на класификация, определено в приложимите споразумения за сигурност на информацията, сключени между Съюза и съответната трета държава; или

               б)

               до ниво на класификация „CONFIDENTIEL UE/EU CONFIDENTIAL“ в други случаи.

         2.   В съответствие с оперативните нужди на EUTM RCA ВП също така е оправомощен да предоставя на ООН и на АС класифицирана информация на ЕС до ниво на класификация „RESTREINT UE/ EU RESTRICTED“, събрана за целите на EUTM RCA, в съответствие с Решение 2013/488/ЕС. За тази цел се изготвят договорености между ВП и компетентните органи на ООН и на АС.
   3.   В случай на конкретна и непосредствена оперативна нужда ВП също така е оправомощен да предоставя на приемащата държава класифицирана информация на ЕС до ниво „RESTREINT UE /EU RESTRICTED“, събрана за целите на EUTM RCA, в съответствие с Решение 2013/488/ЕС. За тази цел се изготвят договорености между ВП и компетентните органи на приемащата държава.
   4.   ВП се оправомощава да предоставя на третите държави, асоциирани към настоящото решение, некласифицирани документи на ЕС, свързани с разискванията на Съвета относно EUTM RCA, към които се прилага задължението за служебна тайна съгласно член 6, параграф 1 от Процедурния правилник на Съвета (4).
   5.   ВП може да делегира тези правомощия, както и възможността за сключване на посочените в този параграф договорености, на служители на ЕСВД и/или на командващия мисията на ЕС.
   Член 13
   Влизане в сила и прекратяване
   1.   Настоящото решение влиза в сила в деня на приемането му.
   2.   EUTM RCA се прекратява най-късно 24 месеца след постигането на пълна оперативна готовност.
   3.   Настоящото решение се отменя от датата на закриване на щаба на мисията на EUTM RCA в съответствие с одобрените планове за прекратяване на EUTM RCA и без да се засягат процедурите по отношение на одита и представянето на счетоводните отчети на EUTM RCA, както е предвидено в Решение (ОВППС) 2015/528.

      Съставено в Люксембург на 19 април 2016 година.

            За Съвета

            Председател

         F. MOGHERINI

      (1)  Решение (ОВППС) 2015/78 на Съвета от 19 януари 2015 г. за военна консултативна мисия на Европейския съюз по линия на ОПСО в Централноафриканската република (EUMAM RCA) (ОВ L 13, 20.1.2015 г., стр. 8).

      (2)  Решение (ОВППС) 2015/528 на Съвета от 27 март 2015 г. за създаване на механизъм за администриране на финансирането на общите разходи за операциите на Европейския съюз с военни последици или последици в областта на отбраната (Athena) и за отмяна на Решение 2011/871/ОВППС (ОВ L 84, 28.3.2015 г., стр. 39).

      (3)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).

      (4)  Решение 2009/937/ЕС на Съвета от 1 декември 2009 г. за приемане на Процедурен правилник на Съвета (ОВ L 325, 11.12.2009 г., стр. 35).


title: Решение 2010/440/ОВППС на Съвета от 11 август 2010 година за удължаване на мандата на специалния представител на Европейския съюз за региона на Големите африкански езера

text:
               12.8.2010

               BG

               Официален вестник на Европейския съюз

               L 211/20

         РЕШЕНИЕ 2010/440/ОВППС НА СЪВЕТА
   от 11 август 2010 година
   за удължаване на мандата на специалния представител на Европейския съюз за региона на Големите африкански езера
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 15 февруари 2007 г. Съветът прие Съвместно действие 2007/112/ОВППС (1) за назначаване на г-н Roeland VAN DE GEER за специален представител на Европейския съюз (наричан по-долу „СПЕС“) за региона на Големите африкански езера.

               (2)

               На 22 февруари 2010 г. Съветът прие Решение 2010/113/ОВППС (2) за удължаване на мандата на СПЕС до 31 август 2010 г.

               (3)

               Мандатът на СПЕС следва да бъде удължен до 31 август 2011 г. Мандатът на СПЕС обаче може да бъде прекратен по-рано, ако Съветът вземе решение за това по предложение на върховния представител на Съюза по въпросите на външните работи и политиката на сигурност (наричан по-долу „ВП“) след влизането в сила на решението за създаване на Европейската служба за външна дейност.

               (4)

               СПЕС ще изпълнява мандата си в обстановка, която може да се влоши и да навреди на постигането на целите на общата външна политика и политика на сигурност, определени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   Мандатът на г-н Roeland VAN DE GEER като СПЕС за региона на Големите африкански езера се удължава до 31 август 2011 г. Мандатът на СПЕС може да бъде прекратен по-рано, ако Съветът вземе решение за това по предложение на ВП след влизането в сила на решението за създаване на Европейската служба за външна дейност.
   Член 2
   Цели на политиката
   Мандатът на СПЕС се основава на целите на политиката на Европейския съюз (наричан по-долу „ЕС“ или „Съюзът“) за по-нататъшно стабилизиране и подобряване на ситуацията след конфликтите в региона на Големите африкански езера, като се обръща специално внимание на регионалното измерение на събитията в съответните държави. Тези цели, които насърчават по-специално спазването на основните норми на демокрацията и доброто управление, включително зачитането на правата на човека и на правовата държава, обхващат:

               а)

               активен и ефективен принос за последователна, устойчива и отговорна политика на Съюза в региона на Големите африкански езера и насърчаване на общ последователен подход на Съюза в региона. СПЕС подпомага работата на ВП в региона;

               б)

               гарантиране на постоянната ангажираност на Съюза в процесите на стабилизиране и възстановяване в региона посредством активно присъствие на място и в съответните международни форуми, поддържане на контакт с ключови участници и принос към управлението на кризи;

               в)

               принос към етапа след прехода в Демократична република Конго (ДРК), по-специално по отношение на политическия процес на утвърждаване на новите институции и определяне на по-широка международна рамка за политически консултации и координация с новото правителство;

               г)

               принос към международните действия в подкрепа на всеобхватна реформа на сектора за сигурност в ДРК в тясно сътрудничество с Организацията на обединените нации/Мисията на ООН в ДРК (MONUC), по-специално предвид ролята на координатор, която Съюзът е готов да поеме в този контекст;

               д)

               принос за предприемането на подходящи последващи мерки във връзка с Международната конференция за региона на Големите езера, по-специално като установява близки контакти със секретариата на Големите езера и неговия изпълнителен секретар, както и с Тройката, във връзка с механизма за последващи действия и като насърчава добросъседските отношения в региона;

               е)

               търсене на решение за все още значителния проблем с въоръжените групи, действащи през границите, който създава риск от дестабилизиране на държавите от региона и задълбочаване на вътрешните им проблеми;

               ж)

               принос към стабилизацията на ситуацията след конфликтите в Бурунди, Руанда и Уганда, по-специално като следи преговорите за мир с въоръжени групи като FNL и LRA.

         Член 3
   Мандат
   За постигане на целите на политиката СПЕС има мандат:

               а)

               да установява и поддържа тесни връзки с държавите от региона на Големите езера, Организацията на обединените нации, Африканския съюз, ключови африкански държави и основни партньори на ДРК и Съюза, както и регионални и подрегионални африкански организации, други свързани с процесите трети държави и други ключови лидери в региона;

               б)

               да съветва и докладва относно възможностите на Съюза да подкрепя процеса на стабилизиране и укрепване, както и относно най-добрия начин за провеждане на инициативите на Съюза;

               в)

               да предоставя съвети и подкрепа за реформата на сектора за сигурност (РСС) в ДРК;

               г)

               да допринася за последващите действия във връзка с Международната конференция за региона на Големите езера, по-специално като подкрепя определените в региона политики, които целят ненасилие и взаимна защита при разрешаването на конфликти, както и по отношение на регионалното сътрудничество, като насърчава зачитането на правата на човека и демократизацията, доброто управление, съдебното сътрудничество, борбата срещу ненаказуемостта и срещу незаконната експлоатация на природни ресурси;

               д)

               да допринася за по-добро разбиране на ролята на Съюза сред лидерите, формиращи общественото мнение в региона;

               е)

               да подпомага, при искане във връзка с това, преговорите и изпълнението на мирните споразумения и споразуменията за прекратяване на военните действия между страните и да предприема дипломатически действия в случай на неспазване на условията на тези споразумения; в контекста на текущите преговори с LRA подобни дейности следва да се провеждат в рамките на тясна координация със СПЕС за Судан;

               ж)

               да допринася за изпълнението на политиката на ЕС относно правата на човека и насоките на ЕС относно правата на човека, и по-специално насоките на ЕС относно децата и въоръжените конфликти, както и политиката на ЕС във връзка с Резолюция 1325 (2000) на Съвета за сигурност на ООН относно жените, мира и сигурността, включително чрез наблюдение и доклади за събитията в това отношение.

         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   Комитетът по политика и сигурност (наричан по-долу „КПС“) поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на мандата, без да се засягат правомощията на ВП.
   Член 5
   Финансиране
   1.   Референтната сума, предназначена за покриване на разходите, свързани с мандата на СПЕС за периода от 1 септември 2010 г. до 31 август 2011 г., е 1 520 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Сформиране и състав на екипа
   1.   В рамките на своя мандат и предоставените финансови средства СПЕС отговаря за сформирането на своя екип. Екипът включва експерти по специфични въпроси на политиката съобразно изискванията на мандата. СПЕС своевременно предоставя на Съвета и Комисията актуална информация за състава на своя екип.
   2.   Държавите-членки и институциите на Съюза могат да предлагат командироването на персонал, който да работи със СПЕС. Заплащането на персонала, командирован от държава-членка или институция на Съюза към СПЕС, се поема от съответната държава-членка или институция на Съюза. Експертите, командировани от държавите-членки в генералния секретариат на Съвета, могат също да бъдат командировани към СПЕС. Договорно наетите членове на международния персонал трябва да са граждани на държава-членка.
   3.   Целият командирован персонал остава под административното ръководство на изпращащата държава-членка или институция на Съюза и изпълнява задълженията си и действа в интерес на изпълнението на мандата на СПЕС.
   Член 7
   Привилегии и имунитет на СПЕС и неговия персонал
   Привилегиите, имунитетът и допълнителните гаранции, необходими за изпълнението и безпрепятственото провеждане на мисията на СПЕС и членовете на неговия персонал, се договарят съответно с приемащата страна/приемащите страни. За тази цел държавите-членки и Комисията предоставят цялото необходимо съдействие.
   Член 8
   Сигурност на класифицираната информация на ЕС
   СПЕС и членовете на неговия екип спазват принципите и минималните стандарти за сигурност, установени с Решение 2001/264/ЕО на Съвета от 19 март 2001 г. за приемане на разпоредбите относно сигурността на Съвета (3), по-специално при работа с класифицирана информация на ЕС.
   Член 9
   Достъп до информация и логистична подкрепа
   1.   Държавите-членки, Комисията и генералният секретариат на Съвета гарантират достъпа на СПЕС до всяка информация от значение за него.
   2.   Делегациите на Съюза и/или държавите-членки, в зависимост от случая, осигуряват логистична подкрепа в региона.
   Член 10
   Сигурност
   В съответствие с политиката на Съюза относно сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки, съобразени с неговия мандат и обстановката от гледна точка на сигурността в географския регион, за който отговаря, за сигурността на целия персонал под негово пряко ръководство, по-специално чрез:

               а)

               разработване на специфичен за мисията план за сигурност въз основа на насоки от генералния секретариат на Съвета, включващ специфични за мисията физически, организационни и процедурни мерки за сигурност, уреждащ управлението на безопасното придвижване на персонала до и в рамките на района на мисията, както и управлението на инциденти, свързани със сигурността, и план на мисията за действие при извънредни обстоятелства и за евакуация;

               б)

               гарантиране, че целият персонал, разположен извън Съюза, е застрахован за висок риск съобразно условията в района на мисията;

               в)

               гарантиране, че всички членове на неговия екип, които се разполагат извън Съюза, включително местно наетият персонал, са преминали подходящо обучение по въпросите на сигурността преди или при пристигането им в района на мисията, въз основа на определената от генералния секретариат на Съвета степен на риска за района на мисията;

               г)

               гарантиране, че всички одобрени препоръки, направени в резултат на извършените редовни оценки на сигурността, са изпълнени, и представяне пред ВП, Съвета и Комисията на писмени доклади относно тяхното изпълнение, както и относно други въпроси, свързани със сигурността, в рамките на междинния доклад и доклада за изпълнението на мандата.

         Член 11
   Доклади
   СПЕС представя редовни устни и писмени доклади на ВП и КПС. При необходимост СПЕС докладва също пред работните групи на Съвета. Редовните писмени доклади се разпространяват чрез мрежата COREU. По препоръка на ВП или КПС СПЕС може да представя доклади пред Съвета по външни работи.
   Член 12
   Координация
   1.   СПЕС насърчава съгласуването на действията между участниците в общата външна политика и политика на сигурност/общата политика за сигурност и отбрана, както и цялостната политическа координация в рамките на Съюза. СПЕС спомага за осигуряването на съгласуваното използване на всички инструменти на Съюза на мястото на мисията за постигане на целите на политиката на Съюза. Действията на СПЕС се съгласуват с тези на Комисията, както и с действията на други СПЕС в същия регион, когато това е уместно. СПЕС провежда редовни брифинги за мисиите на държавите-членки и делегациите на Съюза.
   2.   На място се поддържат тесни връзки с ръководителите на делегациите на Съюза и с ръководителите на мисии на държавите-членки. Те полагат всички възможни усилия, за да съдействат на СПЕС при изпълнението на неговия мандат. Освен това СПЕС осъществява връзка с други участници на международно и регионално ниво, представени на място.
   3.   СПЕС осигурява съгласуваност на действията на мисията на Европейския съюз за предоставяне на консултации и подпомагане на реформата в сектора за сигурност в Демократична република Конго (EUSEC ДР Конго) и полицейската мисия на Европейския съюз по реформата на сектора за сигурност (РСС) и неговото взаимодействие с правосъдието в Демократична република Конго (EUPOL ДР Конго) и предоставя на ръководителите на тези мисии политически насоки на местно равнище. СПЕС допринася за координацията с другите международни участници, ангажирани с РСС в ДРК. СПЕС и командващият цивилните операции се консултират взаимно според необходимостта.
   Член 13
   Преглед
   Изпълнението на настоящото решение и неговата съгласуваност с други действия на Съюза в региона подлежат на редовен преглед. СПЕС представя на ВП, Съвета и Комисията доклад за напредъка в края на февруари 2011 г. и подробен доклад за изпълнението на мандата — в края на своя мандат.
   Член 14
   Влизане в сила
   Настоящото решение влиза в сила в деня на приемането му.

      Съставено в Брюксел на 11 август 2010 година.

            За Съвета

            Председател

         S. VANACKERE

      (1)  ОВ L 46, 16.2.2007 г., стр. 79.

      (2)  ОВ L 46, 23.2.2010 г., стр. 30.

      (3)  ОВ L 101, 11.4.2001 г., стр. 1.


title: Решение на Съвета от 29 ноември 2004 година относно подписването на Споразумение между Европейската общност и Княжество Лихтенщайн за предвиждане на мерки, равностойни на установените в Директива 2003/48/ЕО на Съвета относно данъчното облагане на доходи от спестявания под формата на лихвени плащания, и одобряването и подписването на придружаващия Меморандум за разбирателство

text:
Важна правна забележка

|

32004D0897

Официален вестник n° L 379 , 24/12/2004 стр. 0083 - 0083

		20041129Решение на Съветаот 29 ноември 2004 годинаотносно подписването на Споразумение между Европейската общност и Княжество Лихтенщайн за предвиждане на мерки, равностойни на установените в Директива 2003/48/ЕО на Съвета относно данъчното облагане на доходи от спестявания под формата на лихвени плащания, и одобряването и подписването на придружаващия Меморандум за разбирателство(2004/897/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 94, във връзка с член 300, параграф 2, първа алинея от него,като взе предвид предложението на Комисията,като има предвид, че:(1) На 16 октомври 2001 г. Съветът упълномощи Комисията да преговоря с Княжество Лихтенщайн за сключването на споразумение за гарантиране на приемането от страна на тази държава на мерки, равностойни на тези, които трябва да бъдат прилагани в рамките на Общността за осигуряване на ефективно данъчно облагане на приходи от спестявания под формата на лихвени плащания.(2) Текстът на споразумението, който е резултат от тези преговори, надлежно отразява директивите за водене на преговорите, издадени от Съвета. Текстът е придружен от Меморандум за разбирателство между Европейската общност и нейните държави-членки и Княжество Лихтенщайн.(3) Под условие за приемане на по-късна дата на решение относно сключването на споразумение е желателно двата документа, парафирани на 30 юли 2004 г., да се подпишат и да има потвърждение на одобрението от Съвета на Меморандума за разбирателство,РЕШИ:Член 1При приемане на по-късен етап на решение за сключването на Споразумение между Европейската общност и Княжество Лихтенщайн, което предвижда мерки, равностойни на установените в Директива 2003/48/ЕО на Съвета относно данъчното облагане на доходи от спестявания под формата на лихвени плащания, председателят на Съвета ее оправомощава да посочи лице, упълномощено да подпише от името на Европейската комисия споразумението и придружаващия го меморандум за разбирателство и писмата от Европейската общност, които са разменени в съответствие с член 21, параграф 2 от Споразумението и последния параграф от Меморандума за разбирателство.Съветът одобрява Меморандума за разбирателство.Текстовете на Споразумението и Меморандума за разбирателство са приложени към настоящото решение.Член 2Настоящото решение се публикува в Официален вестник на Европейския съюз.Съставено в Брюксел на 29 ноември 2004 година.За СъветаПредседателL. J. Brinkhorst--------------------------------------------------


title: Решение на Съвета от 15 февруари 2016 година за назначаване на член и заместник-член на Консултативния комитет за координация на системите за социална сигурност от Румъния

text:
               18.2.2016

               BG

               Официален вестник на Европейския съюз

               C 62/4

         РЕШЕНИЕ НА СЪВЕТА
   от 15 февруари 2016 година
   за назначаване на член и заместник-член на Консултативния комитет за координация на системите за социална сигурност от Румъния
   (2016/C 62/04)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 883/2004 на Европейския парламент и на Съвета от 29 април 2004 г. за координация на системите за социална сигурност (1), и по-специално член 75 от него,
   като взе предвид списъците с кандидатури, представени на Съвета от правителствата на държавите членки,
   като има предвид, че:

               (1)

               С решението си от 13 октомври 2015 г. (2) Съветът назначи членовете и заместник-членовете на Консултативния комитет за координация на системите за социална сигурност за периода от 20 октомври 2015 г. до 19 октомври 2020 г.

               (2)

               Правителството на Румъния представи кандидатури за два свободни поста.

         ПРИЕ НАСТОЯЩОТО РЕШЕНИЕ:
   Член 1
   Назначават се за член и заместник-член на Консултативния комитет за координация на системите за социална сигурност за периода от 20 октомври 2015 г. до 19 октомври 2020 г.:
   I.   ПРЕДСТАВИТЕЛИ НА ОРГАНИЗАЦИИТЕ НА РАБОТНИЦИТЕ

               Държава

               Членове

               Заместник-членове

               Румъния

               Г-н Dumitru FORNEA

               Г-н Radmilo FELIX

         Член 2
   Съветът ще назначи на по-късна дата членовете и заместник-членовете, чиито кандидатури все още не са представени.
   Член 3
   Настоящото решение влиза в сила в деня на приемането му.

      Съставено в Брюксел на 15 февруари 2016 година.

            За Съвета

            Председател

         M.H.P. VAN DAM

      (1)  ОВ L 166, 30.4.2004 г., стр. 1.

      (2)  ОВ C 341, 16.10.2015 г., стр. 4.


title: Решение на Съвета от 3 октомври 2002 година относно сключването на Спогодбата за международни случайни превози на пътници, извършвани с автобуси Интербус

text:
Важна правна забележка

|

32002D0917

Официален вестник n° L 321 , 26/11/2002 стр. 0011 - 0012 специално чешко издание глава 07 том 007 стр. 136  - 137 специално испанско издание глава 07 том 007 стр. 136  - 137 специално унгарско издание глава 07 том 007 стр. 136  - 137 специално литвийско издание глава 07 том 007 стр. 136  - 137 LV.ES глава 07 том 007 стр. 136  - 137 MT.ES глава 07 том 007 стр. 136  - 137 PL.ES глава 07 том 007 стр. 136  - 137 SK.ES глава 07 том 007 стр. 136  - 137 специално словенско издание глава 07 том 007 стр. 136  - 137

		20021003Решение на Съветаот 3 октомври 2002 годинаотносно сключването на Спогодбата за международни случайни превози на пътници, извършвани с автобуси Интербус(2002/917/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност и по-специално член 71, параграф 1 и член 93, във връзка с първото изречение на първата алинея от член 300, параграф 2 и на втората алинея от член 300, параграф 3 от него,като взе предвид предложението на Комисията [1],като взе предвид съгласието на Европейския парламент [2],като има предвид ,че:(1) В съответствие с мандата на Съвета от 7 декември 1995 г., Комисията е договорила Европейска спогодба за международни случайни превози на пътници, извършвани с автобуси, с Босна и Херцеговина, България, Хърватия, Чешката република, Естония, Унгария, Латвия, Литва, Молдова, Полша, Румъния, Словашката република, Словения и Турция.(2) Спогодбата за международни случайни превози на пътници, извършвани с автобуси Интербус беше подписана от името на Общността на 22 юни 2001 г. в съответствие с Решение на Съвета от 18 юни 2001 г.(3) На 30 юни 2001 г. спогодбата беше подписана от Европейската общност и следните 13 държави: Босна и Херцеговина, България, Хърватия, Чешката република, Унгария, Латвия, Литва, Молдова, Полша, Румъния, Словашката република, Словения и Турция.(4) Сключването на спогодбата Интербус ще помогне да се развият транспортни връзки между договарящите се страни; за да влезе в сила след подписването ѝ от четирите договарящи се страни, включително Общността, тя трябва да бъде одобрена или ратифицирана.(5) Спогодбата Интербус следва да бъде одобрена,РЕШИ:Член 1Сключването на спогодбата за международни случайни превози на пътници, извършвани с автобуси Интербус, се одобрява от името на Общността.Текстът на спогодбата е приложен към настоящото решение.Член 2Председателят на Съвета e упълномощен да определи лицето, оправомощено да внесе от името на Общността акта за одобрение, предвиден в член 27 от спогодбата, за да обвърже Общността.Член 3Комисията, подпомогната от представители на членовете на Съвета, представлява Общността в съвместния комитет (наричан по-долу "Комитетът"), предвиден в член 23 от спогодбата.Позицията, която Общността заема в Комитета, се одобрява от Съвета, който действа с квалифицирано мнозинство по предложение от Комисията. Съветът действа с обикновено мнозинство, когато решението, което Комитетът предлага да се вземе, се отнася до процедурния правилник на гореспоменатия Комитет.Решенията, взети от Комитета, се публикуват в Официален вестник на Европейските общности.Член 4Настоящото решение се публикува в Официален вестник на Европейските общности.Съставено в Люксембург на 3 октомври 2002 година.За СъветаПредседателF. Hansen[1] ОВ C 51 Е, 26.6.2002 г., стр. 193.[2] Съгласие, дадено на 2 юли 2002 г. (все още непубликувано в Официален вестник).--------------------------------------------------


title: 2007/368/ЕО, ЕвратомРешение на представителите на правителствата на държавите-членки от 23 май 2007 година относно назначаването на съдия в Първоинстанционния съд на Европейските общности

text:
               31.5.2007

               BG

               Официален вестник на Европейския съюз

               L 139/32

      РЕШЕНИЕ НА ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ-ЧЛЕНКИ

   от 23 май 2007 година
   относно назначаването на съдия в Първоинстанционния съд на Европейските общности
   (2007/368/ЕО, Евратом)
   ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ-ЧЛЕНКИ НА ЕВРОПЕЙСКИТЕ ОБЩНОСТИ,
   като взеха предвид Договора за създаване на Европейската общност, и по-специално член 224 от него,
   като взеха предвид Договора за създаване на Европейската общност за атомна енергия, и по-специално член 140 от него,
   В съответствие с разпоредбите на Договорите на всеки три години се извършва частично подновяване на членовете на Първоинстанционния съд на Европейските общности с мандат от шест години. За да допълнят назначението на дванадесетте съдии, проведено на 25 април 2007 г., правителствата на държавите-членки трябва да назначат още един съдия за периода от 1 септември 2007 г. до 31 август 2013 г.,
   РЕШИХА:
   Член 1
   Г-н Santiago SOLDEVILA FRAGOSO се назначава за съдия в Първоинстанционния съд на Европейските общности за периода от 1 септември 2007 г. до 31 август 2013 г.
   Член 2
   Настоящото решение се публикува в Официален вестник на Европейския съюз.

      Съставено в Брюксел на 23 май 2007 година.

            Председател

         W. SCHÖNFELDER


title: 2014/614/ЕС: Решение на Европейския парламент от 3 април 2014 година относно приключването на сметките на Европейската полицейска служба за финансовата 2012 година

text:
               5.9.2014

               BG

               Официален вестник на Европейския съюз

               L 266/295

         РЕШЕНИЕ НА ЕВРОПЕЙСКИЯ ПАРЛАМЕНТ
   от 3 април 2014 година
   относно приключването на сметките на Европейската полицейска служба за финансовата 2012 година
   (2014/614/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската полицейска служба за финансовата 2012 година,

               —

               като взе предвид доклада на Сметната палата относно годишните отчети на Европейската полицейска служба за финансовата 2012 година, придружен от отговорите на Службата (1),

               —

               като взе предвид препоръката на Съвета от 18 февруари 2014 г. (05849/2014 – C7–0054/2014),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Решение 2009/371/ПВР на Съвета от 6 април 2009 г. за създаване на Европейска полицейска служба (Европол) (4), и по-специално член 43 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5),

               —

               като взе предвид Делегирания регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6), и по-специално член 108 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по граждански свободи, правосъдие и вътрешни работи (A7–0179/2014),

               1.

               Одобрява приключването на сметките на Европейската полицейска служба за финансовата 2012 година.

               2.

               Възлага на своя председател да предаде настоящото решение на директора на Европейската полицейска служба, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 365, 13.12.2013 г., стр. 236.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 121, 15.5.2009 г., стр. 37.

      (5)  ОВ L 357, 31.12.2002 г., стр. 72.

      (6)  ОВ L 328, 7.12.2013 г., стр. 42.


title: Решение на Съвета от 19 юли 2004 година за одобряване на присъединяването на Европейската общност към Международната конвенция по растителна защита, ревизирана и одобрена с Резолюция 12/97 на 29-ата сесия на Конференцията на ФАО през ноември 1997 година

text:
Важна правна забележка

|

32004D0597

Официален вестник n° L 267 , 14/08/2004 стр. 0039 - 0040 Официален вестник n° L 142 , 30/05/2006 стр. 0192 - 0206

		20040719Решение на Съветаот 19 юли 2004 годиназа одобряване на присъединяването на Европейската общност към Международната конвенция по растителна защита, ревизирана и одобрена с Резолюция 12/97 на 29-ата сесия на Конференцията на ФАО през ноември 1997 година(2004/597/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 37 във връзка с член 300, параграф 2, първа алинея, първо изречение и член 300, параграф 3, първа алинея от него,като взе предвид предложението на Комисията,като взе предвид становището на Европейския парламент [1],като има предвид, че:(1) Международната конвенция по растителна защита (наричана по-долу "Конвенцията МКРЗ") е приета от Конференцията на ФАО през 1951 г. и влиза в сила мрез следващата година. По-късно тя е изменена от Конференцията на ФАО от 1979 г., като измененията влизат в сила през 1991 г.(2) През 1997 г. се извършва нова ревизия на Конвенцията МКРЗ, за да бъде приведена тя в съответствие със Споразумението за прилагане на санитарни и фитосанитарни мерки от Заключителния акт на Уругвайския кръг, за да се осигури съвместимост с новата система за изготвяне на международни стандарти в рамката на МКРЗ и за да се позволи на организациите — членки на ФАО, да станат договарящи се страни по нея. Ревизираният текст е одобрен с Резолюция 12/97 на Конференцията на ФАО през ноември 1997 г.(3) Измененията на ревизирания текст ще влязат в сила на тридесетия ден след приемането им от две трети от договарящите се страни. От тази дата Европейската общност ще има правото да бъде страна по Конвенцията МКРЗ. В момента ревизираният текст е приет от 43 страни, от които четири са държави-членки.(4) Една от основните цели на Конвенцията МКРЗ е да гарантира "общи и ефективни действия за предотвратяване разпространяването и въвеждането на вредители по растенията и растителните продукти и да предвиди подходящи мерки за техния контрол".(5) Компетентността на Общността да сключва и да се присъединява към международни споразумения не произтича само от изричните разпоредби на Договора, които ѝ предоставят това право, но и от други разпоредби на Договора и от актовете, приети в съответствие с тези разпоредби от институциите на Общността.(6) Предметът на Конвенцията МКРЗ попада в обхвата на съществуващите регламенти на Общността в тази област.(7) Следователно предметът на Конвенцията МКРЗ е въпрос както за Общността, така и за държавите-членки.(8) Общността следва да се присъедини към Конвенцията МКРЗ по въпросите, които са от нейната компетенция.(9) Председателят на Съвета следва да бъде упълномощен да депозира инструмента за присъединяване на Общността,РЕШИ:Член 11. Европейската общност подава искане за присъединяване към Международната конвенция по растителна защита по отношение на въпросите от нейната компетентност.2. Ревизираният текст на Конвенцията МКРЗ, одобрен с Резолюция 12/97 на 29-ата сесия на Конференцията на ФАО от ноември 1997 г., е изложен в приложение I.Член 21. Председателят на Съвета се упълномощава да депозира инструмента за присъединяване пред генералния секретар на Организацията по прехрана и земеделие към Организацията на обединените нации (наричана по-долу "ФАО").2. Декларацията, изложена в приложение II, се прави в инструмента по присъединяване.Съставено в Брюксел на 19 юли 2004 година.За СъветаПредседателC. Veerman[1] Становище от 8 ноември 2003 г. (все още непубликувано в Официален вестник).--------------------------------------------------20040719ПРИЛОЖЕНИЕ I--------------------------------------------------


title: Решение на Съвета от 21 октомври 2004 година относно започването на преговори по сключването на споразумение, свързано с паричните отношения с Княжество Андора

text:
Важна правна забележка

|

32004D0750

Официален вестник n° L 332 , 06/11/2004 стр. 0015 - 0015

		20041021Решение на Съветаот 21 октомври 2004 годинаотносно започването на преговори по сключването на споразумение, свързано с паричните отношения с Княжество Андора(2004/750/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност,като взе предвид Решение 2004/548/ЕО на Съвета от 11 май 2004 г. относно позицията, която трябва да заеме Общността във връзка със споразумение, засягащо паричните взаимоотношения с Княжество Андора [1], и по-специално член 8 от него,като взе предвид препоръката на Комисията [2],като взе предвид становището на Европейската централна банка [3],като има предвид, че:(1) Започването на преговорите по споразумение с Княжество Андора (наричано по-долу Андора) относно паричните въпроси трябва да бъде поставено в зависимост от изпълнението на необходимите условия. Предварителното парафиране на споразумението за данъчно облагане на доходите от спестявания, както и поетото задължение от страна на Андора да ратифицира това споразумение преди договорената с Общността дата трябва да съставляват част от тези условия.(2) Андора и Комисията парафираха на 1 юли 2004 г. споразумението, постановяващо мерки, еквивалентни на предвидените в Директива 2003/48/ЕО на Съвета от 3 юни 2003 г. [4] относно данъчното облагане на доходите от спестявания под формата на лихвени плащания.(3) По силата на вербалната нота от посланика на Андора до Общността от 1 юли 2004 г. Андора се задължава да ратифицира такова споразумение до 30 април 2005 г. Тази дата е приемлива за Общността.(4) Отсъствието на ратификация от страна на Андора на споразумението за данъчно облагане на доходите от спестявания до договорената дата води до прекратяване на преговорите по паричното споразумение до ратифицирането на посочения документ,РЕШИ:Член единственНеобходимите условия за започване на преговори с Княжество Андора по сключването на споразумение относно паричните въпроси съгласно член 8 от Решение 2004/548/ЕО относно позицията, която трябва да заеме Общността във връзка със споразумение, засягащо паричните взаимоотношения с Княжество Андора, бяха изпълнени.Комисията информира Княжество Андора за готовността на Общността да сключи споразумение по паричните въпроси и предлага започването на преговори по такова споразумение.Съставено в Люксембург на 21 октомври 2004 година.За СъветаПредседателG. Zalm[1] ОВ L 244, 16.7.2004 г., стр. 47.[2] ОВ С 244, 1.10.2004 г., стр. 19.[3] ОВ С 256, 16.10.2004 г., стр. 9.[4] ОВ L 157, 26.6.2003 г., стр. 38.--------------------------------------------------